《即事 其二》
清代·魏坤

夜深犹不寐，独自挹清景。素月升东林，万籁此俱静。

群动已尽息，露滴鹤孤警。山麓闻幽香，蹑足上梅岭。

蹜蹜如有循，愁踏横斜影。此意人不知，此景吾自领。

作者简介：（1646—1705）浙江嘉善人，字禹平，号水村，魏大中侄孙。康熙三十八年举人，善古文诗词。交游甚广，足迹遍及南北。有《倚晴阁诗钞》、《秦淮杂咏》、《历山唱酬集》、《粤游纪程诗》、《水村琴趣》。